Búist er við að fimm ráðherrar ríkisstjórnarinnar sæki Norðurlandaráðsþing sem haldið verður í Kaupmannahöfn í næstu viku. Þar á að ræða hvaða lærdóm Norðurlöndin geti dregið af kreppunni sem kórónuveiran hefur valdið og hvernig samstarfið verði eflt eftir hana.
Vegna kórónuveirufaraldursins var hið árlega þing Norðurlandaráðs ekki haldið í fyrra en það átti að fara fram hér á landi. Þingið í ár kemur saman í Kristjánsborgarhöll í Kaupmannahöfn en er haldið til skiptis í höfuðborgunum fimm. Nú hefur Alþingi hins vegar ekki verið sett að loknum kosningum í lok september og því ákvað forsætisnefnd Alþingis að þeir aðal- og varamenn úr fyrri Íslandsdeild Norðurlandaráðs, sem hlotið hefðu endurkjör, mættu sækja þingið. Það eru þau Oddný Harðardóttir, Steinunn Þóra Árnadóttir og Guðmundur Ingi Kristinsson sem varamaður. Þá fer Bryndís Haraldsdóttir sem fulltrúi Vestnorræna ráðsins og Willum Þór Þórsson sem starfandi forseti Alþingis og hittir norræna þingforseta sem alltaf funda í tengslum við þingið.
Hefð er fyrir ráðherrafundum á þingi Norðurlandaráðs og þannig fundar Katrín Jakobsdóttir forsætisráðherra með öðrum forsætisráðherrum Norðurlandanna. Sigurður Ingi Jóhannsson samgönguráðherra og samstarfsráðherra Norðurlandanna hittir sína kollega og það gera einnig Lilja Alfreðsdóttir menntamálaráðherra, Guðlaugur Þór Þórðarson utanríkisráðherra og Guðmundur Ingi Guðbrandsson umhverfisráðherra.
Einn af hápunktum þingsins er afhending verðlauna Norðurlandaráðs í menningar- og ráðstefnuhöllinni Skuespillehuset á þriðjudagskvöldið, en verðlaunin eru veitt í fimm flokkum; umhverfismálum, barna- og unglingabókmenntum, kvikmyndum, tónlist og bókmenntum.